**Hotărârea Guvernului nr. \_\_\_\_\_\_\_**

**din \_\_\_\_\_\_\_\_\_\_\_\_\_\_**

**privind aprobarea Regulamentului de acordare a alocațiilor pentru creșterea accesului la studii de calitate**

În conformitate cu Codul educaţiei al Republicii Moldova nr.152/2014 (Monitorul Oficial al Republicii Moldova, 2014, nr.319-324, art.634), cu modificările și completările ulterioare, Guvernul **HOTĂRĂŞTE:**

1. Se aprobă *Regulamentul de acordare a alocațiilor pentru creșterea accesului la studii de calitate*.

2. Ministerul Educației și Cercetării:

1. va prezenta anual Ministerului Finanțelor informația cu privire la numărul potențialilor beneficiari din instituţiile de învăţământ primar și secundar (ciclul I și II) ale autorităților administrației publice centrale și locale;
2. va estima volumul resurselor necesare pentru acordarea alocațiilor pentru creșterea accesului la studii de calitate la etapa de elaborare a Cadrului bugetar pe termen mediu și a proiectului bugetului de stat pentru anul următor.

3. Cheltuielile aferente punerii în aplicare a prezentei hotărâri vor fi acoperite din bugetul de stat.

4. Controlul asupra executării prezentei hotărâri se pune în sarcina Ministerului Educației și Cercetării.

5. Prezenta hotărâre intră în vigoare la data de **01 septembrie 2024**.

**PRIM-MINISTRU                                             Dorin RECEAN**

**Contrasemnează:**

**Ministrul educației**

**și cercetării   ​                                      Dan PERCIUN**

**Ministrul finanțelor Petru ROTARU**

Aprobat prin Hotărârea Guvernului

 nr. \_\_\_\_\_\_\_ din \_\_\_\_\_\_\_\_\_\_\_\_

**REGULAMENT**

**de acordare a alocațiilor pentru creșterea accesului la studii de calitate**

**I. DISPOZIȚII GENERALE**

**1**. Regulamentul de acordare a alocațiilor pentru creșterea accesului la studii de calitate (în continuare *– Regulament*) stabilește beneficiarii, modul, scopul și periodicitatea acordării alocațiilor.

**2**. Acordarea alocațiilor se realizează din contul bugetului de stat și se oferă în scopul sporirii accesului la educație de calitate.

**3.** Alocația pentru sporirea accesului la educație de calitate se acordă lunar, în mărime de 1000 de lei per elev, pe un termen de doi ani, calculat din momentul înscrierii elevului în noua instituție publică de învățământ primar și secundar (ciclul I și II).

**4.** Alocațiile nu se acordă pe perioada lunilor iunie-august.

**5.** Alocația pentru sporirea accesului la educație de calitate este neimpozabilă.

**6.** Ministerul Educației și Cercetării va aproba și publica anual pe site-ul Ministerului, până la 07 iulie, lista instituțiilor de învățământ primar și secundar (ciclul I și II) cu un număr mai mic de 50 de elevi.

7. Alocațiile vor fi transferate de către Ministerul Educației și Cercetării, în temeiul listelor beneficiarilor aprobate, prezentate de către organele locale de specialitate în domeniul învățământului.

**8.** În sensul prezentului Regulament, noțiunile utilizate au următoarele semnificații:

1. *Abandon școlar* - situația în care un elev a fost înscris în școală într-un anumit an școlar, dar nu se mai regăsește în învățământ în anul școlar următor (și nu a emigrat sau a decedat);
2. *Absenteism școlar* - fenomenul înregistrat în cazul elevilor care absentează regulat, fără un motiv temeinic, 3 zile consecutiv sau mai mult de 10 lecții pe parcursul unei luni și care reflectă o problemă socială manifestată prin conduită evazionistă a elevului, absența nemotivată sau fuga de la lecții, lipsa de interes și de motivație pentru studii.

**II. CONDIȚIILE DE ACORDARE A ALOCAȚIEI**

**9.** De alocațiile prevăzute în prezentul Regulament pot beneficia părinții sau reprezentanții legali ai elevilor din instituțiile publice de învățământ primar și secundar (ciclul I și II) cu un număr mai mic de 50 de elevi, desemnate de către Ministerul Educației și Cercetării, care decid înscrierea elevului în altă instituție publică de învățământ primar și secundar (ciclul I și II), cu un număr mai mare de elevi și cu condiții mai bune pentru asigurarea unei educații de calitate.

**10.** Alocația se oferă la solicitarea părinților elevului/elevilor sau a reprezentantului legal al acestuia/acestora după efectuarea transferului din școala cu un număr mai mic de 50 de elevi, din lista celor stabilite de Ministerul Educației și Cercetării, în oricare altă școală care nu se conține în lista menționată.

**11**. Cererea pentru acordarea alocației se depune personal de către un părinte/ reprezentant legal al elevului/elevilor la instituția de învățământ primar și secundar (ciclul I și II) în care a fost înscris elevul.

**12.** Instituția de învățământ primar și secundar (ciclul I și II) va prezenta cererile organului local de specialitate în domeniul învățământului, care, centralizat, până la 15 septembrie, anual, va prezenta datele și cererile depuse Ministerului Educației și Cercetării pentru examinare și aprobare, conform anexei nr. 1 la acest Regulament.

**13**. Ministerul Educației și Cercetării va aproba până la 25 septembrie, lista beneficiarilor de alocație.

**14.** Plata alocațiilor se efectuează lunar, până la data de 20 a următoarei luni.

**15.** Alocațiile vor fi primite de părinte/reprezentantul legal al elevului nu mai târziu de 3 luni de la efectuarea transferului.

**16.** În cazul transferului elevului/elevilor pe parcursul anului de studii, instituția de învățământ primar și secundar (ciclul I și II) va prezenta cererile organului local de specialitate în domeniul învățământului, care, centralizat, va prezenta datele și cererile depuse Ministerului Educației și Cercetării pentru examinare și aprobare, conform anexei nr. 1 la prezentul Regulament.

**17**. Pentru elevii transferați pe parcursul anului, plata alocației se va efectua din luna următoare depunerii cererii.

**III. CONDIȚIILE DE ÎNCETARE/SUSPENDARE A ALOCAȚIEI**

**18.** Dreptul la alocație încetează în cazul:

1. abandonului școlar;
2. transferului înapoi în instituția precedentă sau într-o altă instituție de învățământ primar și secundar (ciclul I și II) cu un număr mai mic de 50 de elevi;
3. exmatriculării.

**19.** Alocația se suspendă:

1. pentru o perioadă determinată în cazul:
2. instruirii la domiciliu (pentru elevii care, din cauza problemelor de sănătate sau a unei dizabilităţi, sunt lipsiţi temporar de posibilitatea de a se deplasa);
3. privaţiunii de libertate a elevului;
4. pentru o lună în cazul:
5. absenteismului școlar.

**20**. Plata alocaţiei încetează/se suspendă din luna următoare celei în care s-a stabilit că beneficiarul nu mai îndeplineşte condiţiile de acordare a acesteia.

**21.** Plata alocației poate fi reluată din luna următoare celei pentru care a fost constată încetarea cazului stabilit în baza pct.19.

**22**. În cazul constatării unuia din cazurile menționate în pct. 18 și 19, organele locale de specialitate în domeniul învățământului vor informa Ministerul Educației și Cercetării, până la data de 5 a lunii următoare, prin prezentarea datelor conform anexei nr. 2 la prezentul Regulament.

**23.** Perioada de acordare a alocației nu se prelungește cu perioada pentru care aceasta a fost suspendată.

**24.** Instituția de învățământ va informa beneficiarii, în scris, despre încetarea acordării alocației sau suspendarea alocației, cauza suspendării, perioada și condițiile în care aceasta poate fi reluată.

**IV. DISPOZIȚII FINALE**

**25**. Conducătorii instituțiilor de învățământ și organele locale de specialitate în domeniul învățământului sunt responsabile pentru corectitudinea datelor raportate Ministerului Educației și Cercetării.

Anexa nr. 1 la Regulamentul

de acordare a alocațiilor pentru

creșterea accesului la studii de calitate

**Lista solicitanților de alocații**

**pentru creșterea accesului la studii de calitate**

Anul de studiu \_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr. d/o | Nume, prenume elev | IDNP elev | Instituția din care s-a transferat elevul, raionul/ municipiul, localitatea | Instituția de învățământ în care s-a transferat elevul, raionul/ municipiul, localitatea | Data înscrierii elevului în instituția nouă, nr. ordinului emis de instituție | Nume prenume părinte/ reprezentant legal al elevului | IDNP părinte/ reprezentant legal al elevului | Modalitatea de plată solicitată |
|  |  |  |  |  |  |  |  |  |
|  |  |  |  |  |  |  |  |  |

*Anexe:* cererile depuse.

Data \_\_\_\_\_\_\_\_\_\_\_ Semnătura șefului OLSDÎ \_\_\_\_\_\_\_\_\_\_

Anexa nr. 2 la Regulamentul

de acordare a alocațiilor pentru

creșterea accesului la studii de calitate

**Lista beneficiarilor pentru care se încetează/suspendă alocația**

**pentru creșterea accesului la studii de calitate**

Anul de studiu \_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr. d/o | Nume, prenume elev | IDNP elevului | Instituția de învățământ, raionul/ municipiul, localitatea | Motivul încetării/suspendării alocației | Data constatării abaterii | Perioada suspendării (în luni) | Nume prenume părinte/ reprezentant legal al elevului | IDNP părinte/ reprezentant legal al elevului |
|  |  |  |  |  |  |  |  |  |
|  |  |  |  |  |  |  |  |  |

Data \_\_\_\_\_\_\_\_\_\_\_ Semnătura șefului OLSDÎ \_\_\_\_\_\_\_\_\_\_